Nicolás Cotoner

Nicolás Cotoner y de Oleza (Katalan: Nicolau Cotoner i d'Olesa; 1608, Mallorca – 29 ta' April 1680, Malta ) kien kavallier Katalan tal-Kuruna ta' Aragona li serva bħala l-61 Prinċep u Gran Mastru tal-Ordni ta' Malta, bejn l-1663 u l-1680. Huwa kien iben Marc Antoni Cotoner i de Santmartí u ħu l-Gran Mastru preċedenti, Rafael Cotoner.

Fl-1669, wara l-waqgħa ta' Candia, Nicolas Cotoner saħħaħ is-swar ta' Malta minħabba l-biża' ta' attakk Ottoman. Huwa ffinanzja l-bini tal-Swar tal-Kottonera, li ssemmew għalih wara mewtu. Dawn is-linji jistgħu jakkomodaw sa 40,000 ruħ f’każ ta’ invażjoni. Matul ir-renju ta’ Cotoner inbniet ukoll il-Forti Rikażli u saru diversi modifiki fis-Swar tal-Furjana.

Magħruf bħala strateġista u diplomatiku, il-prestiġju tal-ordni kiber fi żmienu, l-aktar fi Franza, Venezja u l-Ingilterra. Fl-1674 iffinanzja skola ta' Anatomija u Mediċina bħala anness tas-Sacra Infermeria f'Malta. 

Huwa fassal (bit-Taljan) il-kostituzzjonijiet u l-istatuti tal-ordni (1674).

Nicolas Cotoner kompla x-xogħol ta’ renovazzjoni fil-Kon-Katidral ta’ San Ġwann mibdi minn ħuh, Rafael. Kien hekk li żdied sew il-ġmiel fl-intern tal-katidral, fosthom il-pitturi mas-saqaf mill-artist Kalabriż Mattia Preti kif ukoll ħafna mil-lavur u l-induratura tal-biċċa l-kbira tal-ħitan.

Huwa miet fid-29 ta’ April 1680 u jinsab midfun fil-Kappella ta’ Aragona fil-Kon-Katidral. Qalbu, bħal ta’ ħuħ Rafael, intbagħtet Mallorca mal-Kmandant Moix għad-difna f’Església de Sant Jaume de Palma, il-knisja parrokkjali fl-istess triq tad-dar tal-familja.

Warajh laħaq Gran Mastru Gregorio Carafa.
 Monument sepolkrali 
xellug|daqsminuri| Bust ta' Cotoner fil-Kon-Katidral ta' San ĠwannIl-monument sepolkrali lill-Granmastru Nicolas Cotoner, li jinsab b’mod prominenti fuq in-naħa tal-lemin tal-artal maġġur fil-kappella tal-Langue of Aragona fil-Kon-Katidral ta’ San Ġwann, inħadem minn Domenico Guidi u huwa wieħed mill-aktar monumenti prominenti u sbieħ fil-katidral. Il-monument ta’ Cotoner jikkonsisti f’distribuzzjoni piramidali ta’ figuri bi grupp ċentrali ta’ parafernalia trijonfali bħal armi u trofej li jdawru bust tal-Granmastru tal-bronż indurat bid-deheb. Fin-naħa ta' fuq hemm kerubin iżomm it-tarka bl-arma ta' Cotoner filwaqt li l-allegorija tal-Fama tidher iddoqq tromba trijonfanti. Dan il-monument sepolkrali kien armat fil-kappella f’Ġunju tal-1686.

 Referenzi 

 Ħoloq esterni 

 Muniti tal-Granmastru Nicolas Cotoner 
 Artikolu ta' Nicolau Cotoner fil-Gran Enciclopèdia Catalana online
 Noti u Mistoqsijiet - Ref. Nicolás Cotoner.

Kategorija:Midfuna fil-Kon-Katidral ta' San Ġwann
Kategorija:Gran Mastri tal-Ordni ta' San Ġwann
Kategorija:Twieldu fl-1608
Kategorija:Mietu fl-1680